Diari Oficial de la Generalitat Valenciana


Sumari del DOGV 7977, del 10-02-2017 (2017/1045)

RESOLUCIÓ de 3 de febrer de 2017, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es fan públics els acords de l'esmentada comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2016-2017 per als alumnes que estiguen en possessió dels títols de Batxiller, de Tècnic Superior de Formació Professional, de Tècnic Superior d'Arts Plàstiques i Disseny, i de Tècnic Esportiu Superior, o equivalents a efectes acadèmics.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7977

Data del DOGV
:   10-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1045


Data del document
:   03-02-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 3 de febrer de 2017, del president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es fan públics els acords de l'esmentada comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2016-2017 per als alumnes que estiguen en possessió dels títols de Batxiller, de Tècnic Superior de Formació Professional, de Tècnic Superior d'Arts Plàstiques i Disseny, i de Tècnic Esportiu Superior, o equivalents a efectes acadèmics. [2017/1045]  
Considerant el Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià.  
Vist el Reial decret llei 5/2016, de 9 de desembre, de mesures urgents per a l'ampliació del calendari d'implantació de la Llei orgànica 8/2013, de 9 de desembre, per a la millora de la qualitat educativa.  
Vist el Reial decret 310/2016, de 29 de juliol, que estableix que el Ministeri d'Educació, Cultura i Esport determinarà, mitjançant una ordre ministerial, les característiques, el disseny i el contingut de les proves de l'esmentada avaluació, així com els procediments de revisió de les qualificacions obtingudes.  
Vista l'Ordre ECD/1941/2016, de 22 de desembre, per la qual es determinen les característiques, el disseny i el contingut de l'avaluació de Batxillerat per a l'accés a la universitat, i les dates màximes de realització i de resolució dels procediments de revisions obtingudes, per al curs 2016-2017.  
D'acord amb allò que s'ha exposat, en virtut de les atribucions conferides per l'article 3.7 del Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, resolc:  
  
Primer  
Donar publicitat en el Diari Oficial de la Generalitat Valenciana de l'acord de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià pel qual es determinen les dates de les proves d'accés a la universitat (PAU) del curs 2016-2017 per a l'alumnat que estiga en possessió dels títols de Batxiller, de Tècnic Superior de Formació Professional, de Tècnic Superior d'Arts Plàstiques i Disseny, i de Tècnic Esportiu Superior, o equivalents a efectes acadèmics.  
- Convocatòria ordinària: 6, 7 i 8 de juny de 2017.  
- Convocatòria extraordinària: 4, 5 i 6 de juliol de 2017.  
  
Segon  
Donar publicitat en el Diari Oficial de la Generalitat Valenciana dels acords de la comissió sobre criteris d'organització i generals de qualificació que figuren en l'annex adjunt.  
De conformitat amb el que estableixen l'article 123 de la Llei 39/2015, d'1 d'octubre, del procediment administratiu comú de les administracions públiques, i els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà presentar potestativament un recurs de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller d'Educació, Investigació, Cultura i Esport en el termini d'un mes a comptar de l'endemà de ser publicada en el DOGV.  
b) El recurs contenciós administratiu haurà de plantejar-se davant dels jutjats contenciosos administratius de València en el termini de dos mesos a comptar de l'endemà de ser publicada en el DOGV.  
  
València, 3 de febrer de 2017.- El president de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià: Miguel Soler Gracia.  
ANNEX  
Accés i admissió a la universitat en el curs 2017-2018  
  
D'acord amb el Reial decret 412/2014, de 8 de juny, pel qual s'estableix la normativa bàsica dels procediments d'admissió als ensenyaments universitaris oficials de grau (BOE 07.06.2014); el Reial decret 310/2016, de 29 de juliol, pel qual es regula l'avaluació final de Batxillerat (BOE 30.07.2016); el Reial decret llei 5/2016, de 9 de desembre, de mesures urgents per a l'ampliació del calendari d'implantació de la LOMCE (BOE 10.12.2016), i l'Ordre ECD/1941/2016, de 22 de desembre, per la qual es determinen les característiques, el disseny i el contingut de l'avaluació de Batxillerat per a l'accés a la universitat, i les dates màximes de realització i de resolució dels procediments de revisió de les qualificacions obtingudes per al curs 2016-2017, la Comissió Gestora dels Processos d'Accés i Preinscripció Universitària del Sistema Universitari Valencià ha acordat que l'accés i l'admissió als estudis universitaris de grau de les universitats públiques valencianes en el curs 2017-2018 s'ajustaran al procediment següent:  
  
A) Estudiants de Batxillerat  
Per a l'accés i l'admissió a la universitat en el curs 2017-2018 dels estudiants de Batxillerat, es considerarà la qualificació del Batxillerat més la de la prova d'avaluació de Batxillerat per a l'accés a la universitat, que continuarà anomenant-se «prova d'accés a la universitat» (PAU). La prova consistirà en una fase obligatòria i una fase voluntària.  
  
L'estudiant s'examinarà en la fase obligatòria de l'assignatura de lliure configuració autonòmica: Valencià, i de les seues quatre assignatures troncals generals de segon curs de batxillerat cursades, és a dir: Castellà, Idioma estranger, Història d'Espanya i una de les 4 assignatures troncals generals amb vinculació a la modalitat de Batxillerat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II). L'assignatura Idioma Estranger (Alemany, Anglés, Francés, Italià o Portugués) i l'assignatura troncal general amb vinculació a una modalitat de Batxillerat ha de ser obligatòriament la cursada com a troncal general. La nota d'aquesta fase obligatòria de la PAU serà la mitjana d'aquestes cinc assignatures, i haurà de ser igual o superior a 4 punts.  
La nota d'accés serà la mitjana ponderada establida per normativa: el 60 % per a la qualificació final de Batxillerat i el 40 % per a la nota de la fase obligatòria de la PAU. S'entendrà que es reuneixen els requisits d'accés quan el resultat de aquesta ponderació siga igual o superior a 5 punts.  
L'estudiant podrà presentar-se, en una fase voluntària, a un màxim de quatre assignatures troncals de les que consten en l'annex\*, cursades o no cursades, distintes de la troncal general amb vinculació a la modalitat de Batxillerat de la qual s'examina en la fase obligatòria, per a augmentar la seua qualificació d'admissió fins a un màxim de 14 punts.  
Per a obtindre la nota d'admissió s'aplicaran, per cada titulació de grau, les ponderacions de dues de les assignatures que consten en l'annex\*, les que millor qualificació final donen a l'estudiant per a cada titulació universitària.  
La ponderació es farà amb la qualificació obtinguda en les assignatures troncals d'opció o troncals generals de modalitat en la fase voluntària de la PAU, i amb la qualificació de l'assignatura troncal general vinculada a la modalitat de Batxillerat obtinguda en la fase obligatòria de la PAU.  
Perquè la qualificació d'una assignatura pondere i servisca per a augmentar la qualificació a l'admissió, haurà de ser igual o major que 5, tant si és de la fase voluntària com si és la troncal general de modalitat de Batxillerat de la fase obligatòria.  
Als estudiants que vinguen d'altres comunitats autònomes, només se'ls ponderaran les qualificacions d'assignatures si són coincidents amb les de segon curs de Batxillerat del nostre sistema educatiu.  
No s'estableix una vinculació d'estudis de Batxillerat amb les branques de coneixement de les titulacions, és a dir, podrà accedir a un determinat grau qualsevol estudiant, independentment de la modalitat de Batxillerat que haja cursat.  
Les assignatures que ponderaran per a l'admissió a una doble titulació seran les que estiguen contemplades de forma individual en cadascuna de les dues titulacions, aplicant per a cada assignatura la ponderació més alta que tinguen en l'una o l'altra titulació.  
Els estudiants que simultaniegen estudis de batxillerat amb els estudis musicals, també han de cursar obligatòriament l'assignatura troncal general que té vinculació amb modalitat de batxillerat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II), per tant, no estaran exempts d'aquesta assignatura en la seua fase obligatòria de les PAU. Aquests estudiants s'examinaran en la fase obligatòria de les 4 assignatures troncals generals de segon curs de batxillerat cursades com a troncals generals: Castellà, Idioma Estranger, Història d'Espanya i la que té vinculació amb la modalitat (Matemàtiques II, Matemàtiques Aplicades a les Ciències Socials II, Llatí II o Fonaments de l'Art II), i també de la de lliure configuració autonòmica: Valencià. La seua nota d'aquesta fase obligatòria de la PAU serà la mitjana d'aquestes 5 assignatures, i haurà de ser igual o superior a 4 punts.  
  
B) Estudiants de cicles formatius de grau superior  
(Títols de tècnic superior de Formació Professional, de tècnic superior d'Arts Plàstiques i/o de tècnic esportiu superior i equivalents).  
  
La qualificació del cicle formatiu de grau superior serà equivalent a la nota d'accés a la universitat dels estudiants de Batxillerat, és a dir, a la qualificació del Batxillerat més la de la fase obligatòria de la PAU amb la mitjana ponderada establida per la normativa.  
Aquests estudiants entraran en la mateixa reserva de places dels estudiants de Batxillerat i els estrangers, i podran presentar-se als exàmens d'un màxim de quatre assignatures de les que trien de l'annex\* (les tretze troncals d'opció o les quatre troncals generals amb vinculació a una modalitat de Batxillerat), per a poder augmentar la seua qualificació d'admissió fins a un màxim de 14 punts.  
No s'estableix una vinculació d'estudis de CFGS amb les branques de coneixement de les titulacions, és dir, podrà accedir a un determinat grau qualsevol estudiant, independentment del CFGS cursat.  
  
C) Estudiants estrangers  
Els estudiants amb Batxillerat internacional i els estudiants estrangers amb conveni d'accés amb l'Estat espanyol presentaran la informació de la credencial on constarà la seua qualificació d'accés a la universitat. Els estudiants estrangers de països sense conveni d'accés amb l'Estat espanyol hauran de realitzar una prova per a obtindre la nota d'accés.  
Aquests estudiants entraran en la mateixa reserva de places dels estudiants de Batxillerat i dels de CFGS, i podran presentar-se als exàmens d'un màxim de quatre assignatures de les que trien de l'annex\* (les tretze troncals d'opció o les quatre troncals generals amb vinculació a una modalitat de Batxillerat), per poder augmentar la qualificació d'admissió fins a un màxim de 14 punts.  
La UNED serà l'encarregada de certificar les qualificacions de tots els estudiants estrangers, emetre la credencial i, si cal, realitzar les proves pertinents.  
  
D) Estudiants amb PAU aprovada segons el Reial decret 1892/2008 o normatives anteriors  
Aquests estudiants accediran amb les qualificacions de la fase general i de la fase específica obtingudes amb anterioritat, considerant la caducitat de la fase específica establida per la normativa.  
Les assignatures que se'ls ponderaran, així com els valors de les ponderacions, seran els del curs en què van aprovar les assignatures de la fase específica.  
Si aquests estudiants volen millorar la nota d'admissió podran presentar-se als exàmens d'un màxim de quatre assignatures de les indicades en l'annex\* (les tretze troncals d'opció o les quatre troncals generals amb vinculació a una modalitat de Batxillerat). En aquest cas, se'ls aplicaran les ponderacions que s'hi preveuen. També podran presentar-se a la fase obligatòria, per millorar la nota d'admissió, però examinant-se de la fase completa.  
  
E) Estudiants que van iniciar els estudis de Batxillerat d'acord amb el sistema educatiu anterior  
D'acord amb l'Ordre ECD/1941/2016, de 22 de desembre, de 2016, els estudiants que van iniciar estudis de Batxillerat amb el sistema educatiu anterior, i que no els van finalitzar o no van superar la PAU amb anterioritat, no hauran de realitzar l'avaluació final de Batxillerat i la seua nota d'accés a la universitat serà la qualificació obtinguda en el seu Batxillerat. S'aplicarà el mateix criteri a l'alumnat que va obtindre el títol de Batxiller en el curs 2015-2016 i no va accedir a la universitat quan va finalitzar aquest curs.  
L'exempció de la fase obligatòria de les PAU dependrà del fet que el seu títol de Batxillerat siga LOE i no LOMCE.  
Els estudiants amb el Batxillerat anterior al curs 2015-2016 no estan exempts de realitzar la fase obligatòria de les PAU.  
Si aquests estudiants volen millorar la nota d'admissió podran presentar-se als exàmens d'un màxim de quatre assignatures de les indicades en l'annex\* (les tretze troncals d'opció o les quatre troncals generals amb vinculació a una modalitat de Batxillerat). En aquest cas, se'ls aplicaran les ponderacions que s'hi preveuen. També podran presentar-se a la fase obligatòria, per a millorar la nota d'admissió, però examinant-se de la fase completa.  
Si un estudiant exempt de les PAU es presenta a la fase obligatòria i la suspén, sí que es considerarà per a ponderar l'assignatura troncal general amb vinculació a la modalitat de Batxillerat si la nota d'aquesta assignatura és igual o superior a 5.  
  
F) Estudiants titulats  
El procediment d'accés i admissió a la universitat d'aquests estudiants serà igual que el que tenim actualment, regulat pel Reial decret 1892/2008, tal com consta també en el Reial decret 412/2014.  
  
G) Estudiants de més de 25, 40 o 45 anys  
Aquests estudiants faran les seues proves d'accés específiques i tindran una nota d'accés sobre un màxim de 10 punts, que serà també la seua nota d'admissió.  
Tindran un grup de reserva de places amb els percentatges que marca el Reial decret 412/2014.  
Es manté la relació entre branques de coneixement de les titulacions i les opcions de les proves d'accés que estan aprovades actualment, segons el Reial decret 1892/2008, a l'efecte de la preferència d'admissió.  
  
Consideració general: Aquest procediment d'accés i admissió a la universitat, i l'acord de ponderacions, seran vàlids exclusivament per al curs 2017-2018 (preinscripció de 2017).  
  
\*Annex del Document de Ponderacions publicat a la web de PAU de la Conselleria d'Educació, Investigació i Ciència.  
http://www.ceice.gva.es/va/web/universidad/informacion-pau